रात में बैलेट बॉक्स बाहर फेंके गए, काउंटिंग से पहले धांधली का दावा
West Bengal Gram Panchayat Election Result Latest Updates; Ground Report From Murshidabad Bhagwangola हम 10 जुलाई को शाम 4 बजे मुर्शिदाबाद जिले में आने वाले भगवनगोला पहुंचे। विधानसभा चुनाव में ये सीट TMC ने जीती थी।
पश्चिम बंगाल में विधानसभा चुनाव की तरह ही पंचायत चुनाव में भी TMC ने एकतरफा जीत हासिल की है। स्टेट इलेक्शन कमीशन की तरफ से जारी डेटा के मुताबिक, पार्टी ने ग्राम पंचायत की 34,359 सीटें जीत ली हैं। BJP 9,545 सीटें जीतकर दूसरे नंबर पर है। पंचायत समिति और जिला परिषद में भी ममता की पार्टी आगे है।
इस बीच मंगलवार रात करीब 8 बजे से मुर्शिदाबाद के डोमकल में आने वाली घोरामारा ग्राम पंचायत की दो सीटों पर काउंटिंग रुकी हुई है। यहां ऐसे बैलेट पेपर मिले थे, जिन पर पीठासीन अधिकारी के न साइन थे, न ही सील। तृणमूल विधायक जफीकुल इस्लाम ने इस पर आपत्ति जताई थी।
इसके बाद BDO ने कांग्रेस को मिले 264 वोट की गिनती स्थगित कर दी। इन्हीं वोट पर सील-साइन नहीं थे। दो बैलेट बॉक्स की गिनती बुधवार दोपहर तक शुरू नहीं की गई। इस वजह से रिजल्ट रुका हुआ है। यहां TMC और कांग्रेस उम्मीदवार के बीच मुकाबला है।
भास्कर ने मंगलवार शाम को ही अपनी रिपोर्ट में बताया था कि पंचायत चुनाव की काउंटिंग सवालों के घेरे में है। कुछ ऐसी घटनाएं भी हुईं, जिनमें लोगों ने बैलेट बॉक्स बदले जाने के आरोप लगाए। पढ़िए ये रिपोर्ट...
स्ट्रॉन्ग रूम में बैलेट बॉक्स बदलने का आरोप, पुलिस ने विरोध कर रहे लोगों पर लाठियां बरसाईं
जगह: पश्चिम बंगाल के मुर्शिदाबाद जिले का भगवनगोला।
समय: रात 9.30 से 11 बजे के बीच।
तारीख: 9 जुलाई यानी पंचायत चुनाव के वोटों की काउंटिंग से करीब 34 घंटे पहले
एक स्कूल में बने स्ट्रॉन्ग रूम के अंदर ट्रक जाने की खबर फैली। आसपास लोग जुट गए। दावा किया कि ट्रक से बैलेट बॉक्स लाए गए हैं। कुछ संदिग्ध लोग भी अंदर गए हैं। भीड़ ने ट्रक रोक लिया। उसमें बैठे लोग भाग निकले। पुलिस आई और ट्रक रोकने वाले लोगों पर ही लाठीचार्ज कर दिया। लोगों का आरोप है कि काउंटिंग से पहले बैलेट बॉक्स बदले जा रहे हैं।
बैलेट बॉक्स बदलने के दावे तीन और शहरों लालगोला, खारग्राम और फरक्का में भी किए गए। क्या सच में ऐसा है, इसकी पड़ताल करने भास्कर 10 जुलाई को शाम 4 बजे भगवनगोला पहुंचा। विधानसभा चुनाव में ये सीट TMC ने जीती थी। यहां लोकल जर्नलिस्ट एमडी फरहद हुसैन मिले। उनके साथ कैमरापर्सन रॉनी था। रॉनी की पीठ पर लाल निशान थे, जो उसने बताया कि पुलिस की डंडे के हैं।
फरहद मुझे हाईस्कूल में बनाए गए स्ट्रॉन्ग रूम में ले गए। फिर एक रात पहले की कहानी सुनाते हुए बोले, 'रात में 10 बजे मेरे पास सोर्स का फोन आया। उसने बताया कि भगवनगोला के स्ट्रॉन्ग रूम में एक ट्रक अंदर घुसा है। उस पर निर्वाचन आयोग की कोई पर्ची नहीं थी। ट्रक के साथ तीन लड़के भी बाइक से अंदर गए और कुछ देर बाद तेज रफ्तार में बाहर निकल गए।'
‘ये बात सुनते ही मैं स्ट्रॉन्ग रूम के लिए निकल गया। करीब 10:30 बजे वहां पहुंचा, तो देखा कि आसपास के लोग ट्रक को घेरकर खड़े हैं। अंदर गया ट्रक बाहर आ चुका था। ड्राइवर भाग चुका था। मैं फोटो-वीडियो शूट करने लगा।’
डॉक्टर से कहा- झूठी रिपोर्ट बना दो, फोन भी ले लिया…
फरहद बताते हैं, ‘हम लोगों के वीडियो शूट कर रहे थे। कुछ अंदर के शॉट भी ले लिए। कुछ देर में भगवनगोला थाने के ऑफिसर इंचार्ज दीपक हल्दर, SDOP और रैपिड एक्शन फोर्स के जवानों के साथ वहां पहुंच गए। आते ही स्ट्रॉन्ग रूम के बाहर जमा लोगों पर डंडे बरसाना शुरू कर दिए। मेरे साथ रॉनी को भी पीटा। हमारे मोबाइल छीन लिए। फिर पुलिस हमको गाड़ी में बैठाकर अस्पताल ले गई।’
फरहद कहते हैं, ‘हॉस्पिटल में पुलिस वाले ने डॉक्टर से कहा कि इसकी शराब पीने की रिपोर्ट बना दो। डॉक्टर ने इनकार कर दिया कि शराब तो नहीं पी है, इसलिए झूठा केस नहीं बनाएंगे। फिर पुलिस हम दोनों को थाने ले गई। रात ढाई बजे तक बैठाकर रखा। पुलिस ने अपनी गाड़ी से हमें घर छोड़ दिया, लेकिन मोबाइल वापस नहीं किया।’
फरहद बताते हैं, ‘ऑफिसर इंचार्ज ने मेरा फोन ये कहते हुए रख लिया कि कुछ काम है, बाद में ले जाना। फोन की सिम निकालकर दे दी। अगले दिन सुबह ऑफिसर इंचार्ज ने करीब 30 हजार रुपए का एक नया फोन दिया और कहा- तुम्हारा पुराना फोन खराब हो गया है। उसे रिपेयर करवाकर दे देंगे। तब तक तुम ये नया फोन यूज करो।’
फरहद कहते हैं, ‘मेरे फोन में मौके के फोटो-वीडियो और रिकॉर्डिंग थी। इसलिए वो फोन रख लिया।’
गाड़ी में चार लोग थे, वे भागकर बाहर निकल गए…
फरहद से बातचीत के बाद हमें अनिमेश शाह मिले। अनिमेश का घर स्ट्रॉन्ग रूम के सामने ही है। वे रात की घटना के बारे में बताते हैं, ‘बीती रात हमने सुना कि एक गाड़ी स्ट्रॉन्ग रूम में घुसी थी और कुछ देर में सामान खाली करके निकल गई। पब्लिक ने गाड़ी को घेर लिया। पुलिस से कहा तो उन्होंने कोई रिस्पॉन्स नहीं दिया। उन्होंने सीधे लोगों पर लाठीचार्ज कर दिया। जो पत्रकार कवरेज कर रहे थे, उन्हें भी मारा।’
फिर हमें अशोक कुमार पांडे मिले। अशोक CPM के सपोर्टर हैं। उनके सिर पर पट्‌टी बंधी थी। उन्होंने बताया- रात में मैं भी स्ट्रॉन्ग रूम के बाहर ही था। हमें शक था कि कुछ गड़बड़ हो सकती है, इसलिए आसपास के लोग वहां जमा थे। ट्रक आया, उसमें लोग अंदर घुसे तो हमने विरोध किया।’
TMC नेता ने कहा- बैलेट बॉक्स बदलने की बात अफवाह, इसके पीछे कांग्रेस के अधीर रंजन चौधरी
लोगों से बातचीत के बाद मैं TMC के ब्लॉक प्रेसिडेंट असानुर रहमान से मिलने पहुंचा। वे 8-10 समर्थकों के साथ एक कमरे में बैठे थे। बैलेट बॉक्स बदले जाने के बारे में पूछने पर बोले, ‘ऐसा कोई चांस ही नहीं है। ये अफवाह अपोजिशन के लोग फैला रहे हैं।’
ट्रक के बारे में पूछने पर बोले, ‘वो ट्रक 9 जुलाई की दोपहर से ही वहां खड़ा था। रात में अचानक ये अफवाह फैला दी गई। ये झूठी अफवाह थी। लालगोला में भी ऐसा ही हुआ था।’
असानुर रहमान के आरोप पर हमने अधीर रंजन चौधरी से बात करने की कोशिश की, पर उन्होंने फोन रिसीव नहीं किया।
पत्रकारों के फोन छुड़ाने पर असानुर रहमान बोले, ‘हम इसकी निंदा करते हैं। पत्रकार अपना काम कर रहे थे, लेकिन भीड़ इकट्‌ठा हुई थी, उसे हटाने के लिए पुलिस को लाठीचार्ज करना ही था।’
इस बारे में हमने भगवनगोला थाना के ऑफिसर इंचार्ज दीपक हल्दर से पूछा तो उन्होंने पत्रकार का फोन छुड़ाने से ही इनकार कर दिया। बोले, ‘ऐसी कोई बात नहीं है। वो पत्रकार हमारा दोस्त है। ऐसा कुछ नहीं हुआ। वो ट्रक भी पोलिंग का सामान लेकर ही आया था।’
हालांकि आसपास के लोगों ने कन्फर्म किया कि ट्रक दोपहर से नहीं खड़ा था। शाम को आया और सीधे स्ट्रॉन्ग रूम में गया था। कुछ लोग भागते भी देखे गए। पत्रकार का फोन भी छुड़ाया गया।
एक साथ चार जगह एक जैसी घटनाएं, चारों जगह TMC के विधायक
मुर्शिदाबाद जिले में 9 जुलाई की रात 9 से 12 बजे के बीच एक साथ चार जगह एक जैसी घटनाएं हुईं। इनमें लालगोला, भगवनगोला, खारग्राम और फरक्का शामिल हैं। ये चारों विधानसभा सीट हैं और यहां TMC के विधायक हैं। हमारे पास चारों जगहों की घटनाओं के फुटेज भी हैं।
लालगोला: लोडिंग गाड़ी से बैलेट बॉक्स फेंके गए
लालगोला की फुटेज में दिख रहा है कि एक लोडिंग गाड़ी से बैलेट बॉक्स फेंके जा रहे हैं। इन बॉक्स पर निर्वाचन आयोग की सील-साइन है। फुटेज के वायरल होते ही लालगोला में हंगामा मच गया। लोग BDO ऑफिस में जमा हो गए। फिर रात 10 बजे BDO ने अपोजिशन पार्टी की मीटिंग बुलाई। उन्हें कहा गया कि ये अनयूज्ड बैलेट बॉक्स हैं, इसलिए बाहर रख दिए गए हैं।
अपोजिशन ने सवाल उठाया कि अनयूज्ड भी हैं, तो ऐसे फेंके नहीं जा सकते। इनकी तो बाकायदा लिखा-पढ़ी होती है और सुरक्षित जगह पर रखे जाते हैं। आरोप लगाए गए कि इन बैलेट बॉक्स को बदला गया है।
खारग्राम: पुलिस पर बैलेट बॉक्स बदलने का आरोप
यहां लोगों ने पुलिस पर बैलेट बॉक्स बदलने के आरोप लगाए हैं। बात इतनी बढ़ी कि लोगों ने पुलिस पर पत्थर-ईंटों से हमला कर दिया। इसका फुटेज भी भास्कर को मिला है। लोग स्ट्रॉन्ग रूम के सामने इकट्‌ठा हो गए थे। उनका कहना था कि बैलेट बॉक्स बदले जा रहे हैं। लोगों ने संदिग्धों के स्ट्रॉन्ग रूम में घुसने का भी दावा किया।
फरक्का: बैलेट बॉक्स बदलने की कोशिश का शक, 20 अरेस्ट
यहां पुलिस ने कांग्रेस और CPM के करीब 20 कार्यकर्ताओं को अरेस्ट किया। पुलिस ने कहा कि ये लोग बैलेट बॉक्स बदलने के इरादे से स्ट्रॉन्ग रूम के बाहर जुटे थे। इसलिए इन्हें अरेस्ट किया गया है।
मुर्शिदाबाद में उपचुनाव हारने के बाद से TMC टेंशन में
फरवरी, 2023 में मुर्शिदाबाद जिले में आने वाली सागरदिघी विधानसभा सीट पर उपचुनाव हुए थे। इसमें कांग्रेस प्रत्याशी ने करीब 23 हजार वोटों से TMC कैंडिडेट को हरा दिया था। 2021 के विधानसभा चुनाव में कांग्रेस और वाम मोर्चा का खाता भी नहीं खुल पाया था ऐसे में सागरदिघी की जीत कांग्रेस के लिए संजीवनी और TMC के लिए चिंता की वजह बन गई थी।
TMC को इस बात की चिंता है कि कहीं माइनॉरिटी वोट हाथ से फिसल तो नहीं रहा। इसके बाद से ही पार्टी ने मुर्शिदाबाद में पहले से ज्यादा ताकत लगानी शुरू कर दी है। कांग्रेस के जो कैंडिडेट चुनाव जीते थे, वो भी बाद में TMC में शामिल हो गए।
पंचायत चुनाव में सबसे ज्यादा हिंसा भी मुर्शिदाबाद में हुई
पंचायत चुनाव के दौरान सबसे ज्यादा हिंसा मुर्शिदाबाद जिले में ही हुई। 9 जून से 9 जुलाई के बीच यहां 12 लोग मारे गए। चुनाव आयोग ने जिन बूथों पर दोबारा वोटिंग करवाई, उनमें भी सबसे ज्यादा बूथ मुर्शिदाबाद के ही थे। अब काउंटिंग में भी धांधली की खबरें यहीं से सामने आ रही हैं।
अब तक के नतीजों में TMC को बढ़त
पश्चिम बंगाल में ग्राम पंचायत, पंचायत समिति और जिला परिषद चुनाव के लिए वोटों की गिनती मंगलवार सुबह 8 बजे से चल रही है। अब तक के नतीजों में ममता बनर्जी की पार्टी TMC एकतरफा बढ़त बनाए हुए है। BJP दूसरे नंबर पर है, पर TMC से बहुत पीछे है। तीसरे नंबर पर CPM और चौथे पर कांग्रेस है। रुझान बता रहे हैं कि TMC 80% तक सीट जीत सकती है। रिजल्ट से जुड़ी अपडेट के लिए यहां क्लिक करें...
बंगाल में पंचायत चुनाव से जुड़ी ये ग्राउंड रिपोर्ट भी पढ़िए...
